《和范孙闲行溪西得梅数花韵》
宋代·杜知仁

寒梅我故人，岁必以文会。
涴墨尚可覆，未知凡几醉。
晚乃得此诗，山灵以为最。
置身风月上，出语色香外。
驾言孤绝处，坏枝委颠沛。
悬崖折披竹，断涧强病桧。
穷交仅如此，过是藐无辈。
碧眼苦好奇，於焉有深嗜。
迎长得一花，以为时可矣。
遂若天下春，笔头顿生气。
我属闭关日，一枝偕寤寐。
敢贺微阳来，尚虞坚冰至。
结束果何在，飘零初不计。
政恐负岁寒，或为识者喟。

作者简介：宋台州黄岩人，字仁仲，号方山。杜弟。少为诗文，有奇才。既而弃去，研习六经、《论语》、《孟子》，考论一时诸儒风旨。宗仰朱熹之学。于《礼》、《易》、《诗》多所论述，未及成书而卒。有诗文多卷。